Oficialusis leidinys L 159 , 10/06/1989 p. 0002 - 0008



Susitarimas tarp Europos ekonominės bendrijos ir Mauricijaus Vyriausybės dėl žvejybos Mauricijaus vandenyse EUROPOS EKONOMINĖ BENDRIJA (toliau – Bendrija) ir MAURICIJAUS VYRIAUSYBĖ (toliau – Mauricijus), ATSIŽVELGDAMOS į bendradarbiavimo dvasią, kylančią iš AKR-EEB konvencijos, bei gerus Bendrijos ir Mauricijaus bendradarbiavimo santykius; ATSIŽVELGDAMOS į Mauricijaus pageidavimą skatinti racionalų žuvininkystės išteklių naudojimą stiprinant bendradarbiavimą; PRISIMINDAMOS, kad Bendrija ir Mauricijus yra pasirašę Jungtinių Tautų jūrų teisės konvenciją ir pagal šią Konvenciją Mauricijus yra įsteigęs išskirtinę 200 jūrmylių nuo savo krantų ekonominę zoną, kurioje naudojasi suvereniomis teisėmis tirdamas, naudodamas, apsaugodamas ir valdydamas minėtos zonos išteklius pagal tarptautinės teisės principus; NUSPRENDUSIOS savo santykiuose vadovautis abipusio pasitikėjimo dvasia ir pagarba viena kitos interesams jūrų žvejybos srityje; NORĖDAMOS nustatyti sąlygas, reglamentuojančias veiklą, kurioje abi Šalys turi bendrų interesų, SUSITARĖ: 1 straipsnis Šio Susitarimo tikslas yra nustatyti principus ir taisykles, kurios ateityje visais atžvilgiais reglamentuos laivų, plaukiojančių su Bendrijos valstybių narių vėliavomis (toliau – Bendrijos laivai), žvejybos veiklą vandenyse, kurie priklauso Mauricijaus suverenitetui arba jurisdikcijai žvejybos atžvilgiu (toliau – Mauricijaus vandenys), pagal Jungtinių Tautų jūrų teisės konvencijos nuostatas ir kitas tarptautinės teisės normas. 2 straipsnis Mauricijus leidžia Bendrijos laivams žvejoti Mauricijaus vandenyse pagal šį Susitarimą. 3 straipsnis 1. Bendrija įsipareigoja imtis visų reikiamų priemonių siekdama užtikrinti, kad Bendrijos laivai laikysis šio Susitarimo nuostatų ir teisės aktų, susijusių su žvejyba Mauricijaus vandenyse, atitinkančių Jungtinių Tautų jūrų teisės konvencijos nuostatas ir kitas tarptautinės teisės normas. 2. Mauricijaus institucijos praneša Europos Bendrijų Komisijai apie bet kokius siūlomus minėtų teisės aktų pakeitimus. 4 straipsnis 1. Bendrijos laivų žvejybos veikla Mauricijaus vandenyse pagal šį Susitarimą vykdoma gavus žvejybos licenciją, kurią Bendrijos prašymu išduoda Mauricijaus institucijos. 2. Licencija išduodama suinteresuotiems laivų savininkams, sumokėjusiems licencijos mokesčius. 3. Paraiškos licencijai gauti pateikimo formalumai, mokesčio dydis ir mokėjimo būdai nurodomi priede. 5 straipsnis Šalys įsipareigoja tiesiogiai arba per tarptautines organizacijas koordinuoti veiksmus, kad užtikrintų gyvųjų išteklių Indijos vandenyne, ypač toli migruojančių rūšių, valdymą bei apsaugą ir padėtų vykdyti reikiamus mokslinius tyrimus. 6 straipsnis Už žvejybos galimybes, suteikiamas pagal 2 straipsnį, Bendrija pagal Protokolų nuostatas moka Mauricijui finansinę kompensaciją, neapribodama finansavimo, į kurį Mauricijus turi teisę pagal AKR-EEB konvenciją. 7 straipsnis 1. Jeigu Mauricijaus institucijos, atsižvelgdamos į žuvų išteklių pokyčius, nuspręstų taikyti išteklių apsaugos priemones, kurios turėtų įtakos Bendrijos laivų veiklai, Šalys pradės konsultacijas, kad galėtų pritaikyti šio Susitarimo priedą ir Protokolus. 2. Tokios konsultacijos bus grindžiamos principu, kad iš esmės sumažinus Protokoluose numatytas žvejybos teises bus ekvivalentiškai mažinamas Bendrijos mokėtinas finansinis įnašas. 3. Bet kokios Mauricijaus institucijų taikomos išteklių apsaugos priemonės vienodai galioja Bendrijos ir kitų trečiųjų šalių laivams, nepažeisdamos specialių susitarimų, sudarytų tarp toje pačioje geografinėje teritorijoje esančių besivystančių valstybių, įskaitant abipusius susitarimus dėl žvejybos. 8 straipsnis 1. Šalys susitaria konsultuotis klausimais, susijusiais su šio Susitarimo įgyvendinimu ir tinkamu funkcionavimu. Tam šiuo Susitarimu įsteigiamas Jungtinis komitetas. Komitetas susirenka bet kurios Šalies pageidavimu. 2. Ginčas, kilęs dėl šio Susitarimo aiškinimo arba taikymo, sprendžiamas konsultacijų tarp Šalių būdu. 9 straipsnis Nė viena šio Susitarimo nuostata neturi įtakos ir jokiu būdu nepažeidžia kurios nors Šalies požiūrio į bet kokį dalyką, susijusį su Jūrų teise. 10 straipsnis Šis Susitarimas taikomas teritorijose, kuriose taikoma Europos ekonominės bendrijos steigimo sutartis, toje sutartyje nustatytomis sąlygomis ir Mauricijaus teritorijoje. 11 straipsnis Priedas ir Protokolai yra neatskiriama šio Susitarimo dalis, todėl, jeigu nenurodyta kitaip, nuoroda į šį Susitarimą reiškia ir nuorodą į juos. 12 straipsnis 1. Susitarimas sudaromas pradiniam trejų metų laikotarpiui nuo Susitarimo įsigaliojimo dienos. Jeigu kuri nors iš Šalių nenutrauks šio Susitarimo pranešusi apie tai mažiausiai prieš šešis mėnesius iki trejų metų laikotarpio pabaigos, jis galios ir tolesniems trejų metų laikotarpiams, jei nebus denonsuotas pranešimu, pateikiamu mažiausiai prieš tris mėnesius iki kiekvieno tokio trejų metų laikotarpio pabaigos. 2. Jeigu Susitariančioji Šalis pateikia pranešimą apie Susitarimo denonsavimą, Susitariančiosios Šalys gali pradėti derybas. 3. Prieš pasibaigiant Protokolo galiojimo laikotarpiui Susitariančiosios Šalys pradeda derybas, kad bendru susitarimu nustatytų Protokolo sąlygas kitam laikotarpiui ir, tam tikrais atvejais, priimtų bet kokius reikalingus priedo pakeitimus arba papildymus. 13 straipsnis Šis Susitarimas sudarytas dviem egzemplioriais danų, olandų, anglų, prancūzų, vokiečių, graikų, italų, portugalų ir ispanų kalbomis. Visi tekstai yra autentiški. Susitarimas įsigalioja pirmą mėnesio dieną po jo pasirašymo. -------------------------------------------------- PRIEDAS BENDRIJOS LAIVAMS KELIAMOS ŽVEJYBOS MAURICIJAUS VANDENYSE SĄLYGOS 1. Paraiška licencijai gauti ir licencijos išdavimo formalumai Paraiškos gauti licencijai, suteikiančiai teisę Bendrijos laivams žvejoti Mauricijaus vandenyse, pateikimo procedūra ir licencijos išdavimo tvarka yra tokia: a) Europos Bendrijų Komisija per Europos Bendrijų Komisijos atstovą Mauricijuje pateikia Mauricijaus institucijoms laivo savininko paraišką dėl kiekvieno laivo, norinčio žvejoti pagal šį Susitarimą, mažiausiai prieš 20 dienų iki prašomo galiojimo laikotarpio pradžios. Paraiška surašoma užpildžius tam tikslui Mauricijaus pateiktą formą, kurios pavyzdys pridedamas. b) Kiekviena licencija laivo savininkui išduodama vienam jo nurodytam laivui. Jeigu atsiranda force majeure aplinkybės, Europos Bendrijų Komisijos pageidavimu licencija suteikta vienam Bendrijos laivui, gali būti pakeista licencija kitam jos laivui. c) Mauricijaus institucijos licencijas pristato Europos Bendrijų Komisijos atstovui Mauricijuje. d) Licencijos dokumentas visada turi būti laive. e) Iki Susitarimo įsigaliojimo dienos Mauricijaus institucijos praneša apie tvarką, kuria turi būti sumokėti mokesčiai už licenciją, ypač – apie banko sąskaitos rekvizitus bei mokėjimo valiutą. 2. Licencijų galiojimas ir mokėjimo sąlygos tunus žvejojantiems laivams a) Licencijos galioja vienerius metus. Jas galima pratęsti. b) Nustatomas 20 ekiu mokestis už toną, sužvejotą Mauricijaus vandenyse. Paraiškos suteikti licencijas tunus žvejojantiems laivams pateikiamos po to, kai Mauricijui iš anksto sumokama vienkartinė 1000 ekiu suma už metus kiekvienam tunus žvejojančiam seineriui, ji lygi mokesčiui už 50 tonų Mauricijaus vandenyse pagautų tunų per metus. Kiekvienų kalendorinių metų pabaigoje Europos Bendrijų Komisija parengia negalutinę ataskaitą apie mokesčius, mokėtinus už žvejybos metus, remdamasi laivų savininkų pateiktomis ataskaitomis apie sugavimus, vienu metu išsiunčiamomis Mauricijaus institucijoms ir Europos Bendrijų Komisijai. Reikiamą sumą laivų savininkai sumoka į Mauricijaus valstybės iždą ne vėliau kaip iki kitų metų kovo 31 d. Galutinę ataskaitą apie mokesčius, mokėtinus už žvejybos metus, Europos Bendrijų Komisija parengia atsižvelgdama į mokslinę nuomonę ir statistinius duomenis, kuriuos Indijos vandenyne gali surinkti ORSTOM, Ispanijos okeanografijos institutas ir bet kokios tarptautinės žvejybos organizacijos. Europos Bendrijų Komisija praneša apie ataskaitas laivų savininkams, o jie per 30 dienų turi įvykdyti savo mokestinius įsipareigojimus. Jeigu suma, mokėtina už faktines žvejybos operacijas, mažesnė už išankstinį mokestį, atitinkamas skirtumas laivo savininkui negrąžinamas. 3. Licencijų galiojimas ir mokėjimo sąlygos kitiems laivams a) Laivams, žvejojantiems su valais (išskyrus ūdomis žvejojančius laivus), išduodamos licencijos galioja tris, šešis arba dvylika mėnesių. Metiniai mokesčiai nustatomi pagal bendrąjį registrinį tonažą: 60 ekiu už BRT pro rata temporis. b) Laivams, vykdantiems eksperimentinę vėžiagyvių žvejybą pagal Protokolo Nr. 2 nuostatas, nustatomas 25 ekiu mokestis už BRT per metus. 4. Stebėtojai Visi laivai, kurių talpa didesnė kaip 50 BRT, Mauricijaus institucijų prašymu įsileidžia tų institucijų paskirtą stebėtoją, kuris patikrina Mauricijaus vandenyse sugautą laimikį. Stebėtojams sudaromos visos jų pareigoms atlikti reikalingos sąlygos, įskaitant galimybę patekti į vietas ir susipažinti su dokumentais. Stebėtojas negali laive pasilikti ilgiau negu būtina jo pareigoms atlikti. Laive stebėtojai aprūpinami tinkamu maitinimu ir gyvenimo sąlygomis. Jeigu laivas, kuriame yra Mauricijaus stebėtojas, išplauktų iš Mauricijaus vandenų, bus imamasi bet kokių priemonių, kad stebėtojas kuo greičiau grįžtų į Mauricijų laivo savininko sąskaita. 5. Radijo ryšys ir ataskaitų pateikimas Laivai, kurių talpa didesnė kaip 50 BRT, perduoda radijo stočiai (kurios pavadinimas, šaukinys ir dažnis nurodomi licencijoje) duomenis apie laive esančio sugavimo dydį įplaukimo į Mauricijaus vandenis ir išplaukimo iš jų metu. Visų laivų, įskaitant žvejojančių su valais, kapitonai užpildo žvejybos ataskaitos blanką, jame nurodo datą, laivo buvimo vietą ir sugautų žuvų kiekį bei rūšis. Tunus žvejojantys laivai dar nurodo agregatų skaičių ir sugautų tunų kiekį pagal rūšis. Šie blankai išsiunčiami Mauricijaus institucijoms ne vėliau kaip per tris savaites nuo laivo grįžimo į uostą. Tačiau jeigu laivai žvejoja su valais, šios ataskaitos išsiunčiamos ne vėliau kaip per mėnesį po kiekvieno ketvirčio pabaigos. 6. Žvejybos zonos Bendrijos laivai gali žvejoti Mauricijaus vandenyse, išskyrus 12 jūrmylių zoną nuo bazinės linijos. Laivams, žvejojantiems su valais, leidžiama žvejoti tik tradiciniuose žvejybos plotuose, būtent Soudan Bank, East Soudan Bank, St Brandon ir Nazareth Bank. Tačiau 12 mėnesių po šio Susitarimo įsigaliojimo dienos tunus žvejojantiems laivams leidžiama žvejoti iki penkių mylių atstumu nuo bazinės linijos aplink Agalega salas. Ši leidžianti nukrypti nuostata bus tikslinama pirmojo Jungtinio komiteto posėdžio metu. 7. Iškrovimo galimybės Bendrijos tunus žvejojantys laivai, besinaudojantys Port Louis uosto įrenginiais, stengsis parduoti dalį savo sugavimo Mauricijaus tunų konservų pramonei už kainą, kuri bus nustatyta bendrajame susitarime, sudarytame tarp Bendrijos laivų savininkų ir Mauricijaus tunų konservų pramonės savininkų. -------------------------------------------------- Paraiška išduoti licenciją užsienio žvejybos laivui Pareiškėjo vardas, pavardė arba pavadinimas:… Pareiškėjo adresas:… … Laivo frachtuotojų vardas, pavardė arba pavadinimas ir adresas (jeigu skiriasi nuo nurodytų pirmiau):… … Agento Mauricijuje vardas, pavardė arba pavadinimas ir adresas (jeigu jis yra):… … Laivo pavadinimas:… Laivo tipas:… Registracijos šalis:… Uostas ir registracijos numeris:… Žvejybos laivo išorinė identifikacija… Radijo šaukinys ir dažnis:… Laivo ilgis:… Laivo plotis:… Variklio tipas ir galia:… Laivo bendrasis registrinis tonažas:… Laivo grynasis registrinis tonažas:… Minimali laivo įgula:… Praktikuojama žvejybos rūšis:… Siūlomos žuvų rūšys:… … … … … Prašomas galiojimo laikotarpis:… Patvirtinu, kad pirmiau pateikti duomenys yra teisingi. Data … Parašas… -------------------------------------------------- PROTOKOLAS Nr. 1 dėl Mauricijaus suteikiamų žvejybos galimybių ir Bendrijos teikiamo finansinio įnašo 1 straipsnis 1. Pagal Susitarimo 2 straipsnį trejiems metams nuo Susitarimo įsigaliojimo dienos suteikiamos tokios žvejybos galimybės: - okeaniniams tunus žvejojantiems seineriams: licencijos 40 laivų, - laivams, žvejojantiems su valais (išskyrus ūdomis žvejojančius laivus): licencijos 100 BRT per mėnesį pagal metinį vidurkį. 2. Šias žvejybos galimybes Bendrijos prašymu gali padidinti Jungtinis komitetas, nurodytas Susitarimo 8 straipsnyje. 2 straipsnis 1. Pirmiau nurodytam laikotarpiui nustatoma 1200000 ekiu finansinė kompensacija, nurodyta Susitarime, mokama trimis metiniais mokėjimais. 2. Tunų žvejybos atveju ši kompensacija padengia 7500 tonų tunų, per metus sugautų Mauricijaus vandenyse. Jeigu metinis tunų, sugautų Bendrijos laivais Mauricijaus vandenyse, kiekis viršija šį skaičių, pirmiau minėta kompensacija padidinama 50 ekiu už kiekvieną papildomai sugautą toną. 3. Naudojimasis šia kompensacija priklauso išskirtinei Mauricijaus kompetencijai. 4. Finansinė kompensacija sumokama į sąskaitą, atidarytą Mauricijaus nurodytoje finansinėje institucijoje arba kitoje įstaigoje. 3 straipsnis 1. Bendrija taip pat sumoka 480000 ekiu įnašą mokslinėms ir techninėms programoms finansuoti (įskaitant įrangą, infrastruktūrą ir kt.), kuriomis siekiama pagilinti žinias apie žuvų išteklius ir žuvininkystę apskritai. 2. Kompetentingos Mauricijaus institucijos nusiunčia Komisijai trumpą ataskaitą apie lėšų panaudojimą. 3. Bendrijos įnašas mokslinėms ir techninėms programoms finansuoti kiekvieną kartą sumokamas į Mauricijaus institucijų nurodytą sąskaitą. 4 straipsnis Abi Šalys sutinka, kad esminė jų sėkmingo bendradarbiavimo sąlyga yra jūrų žvejyboje dalyvaujančių asmenų įgūdžių ir pažangiosios patirties tobulinimas. Todėl Bendrija padės Mauricijaus piliečiams rasti darbo vietų savo valstybių narių arba valstybių, su kuriomis yra sudariusi bendradarbiavimo susitarimus, įstaigose ir skirs 120000 ekiu sumą daugiausia penkerių metų trukmės studijų arba praktinio mokymo stipendijoms įvairiose mokslinėse, techninėse bei ekonominėse srityse, susijusiose su žuvininkyste. Iš šios sumos iki 40000 ekiu Mauricijaus institucijų pageidavimu gali būti skiriama dalyvavimo tarptautiniuose susitikimuose, susijusiuose su žuvininkyste, išlaidoms padengti. 5 straipsnis Jeigu Bendrija neatliktų pirmiau nurodytų mokėjimų, Susitarimas dėl žvejybos gali būti sustabdytas. -------------------------------------------------- PROTOKOLAS Nr. 2 dėl eksperimentinės vėžiagyvių žvejybos 1 straipsnis Pagal Susitarimo 2 straipsnį aštuoniolikai mėnesių po Susitarimo įsigaliojimo dienos suteikiami leidimai žvalgybinių kampanijų metu Mauricijaus vandenyse sužvejoti iki 1200 bendrųjų registrinių tonų vėžiagyvių per mėnesį pagal metinį vidurkį. 2 straipsnis Nepažeidžiant Protokolo Nr. 1, Susitarimo 7 straipsnyje nurodytas finansinis įnašas yra vienodas – 150000 ekiu žvalgybinės kampanijos laikotarpiui. 3 straipsnis Iki 1 straipsnyje nurodyto laikotarpio pabaigos Šalys konsultuosis viena su kita Susitarimo 8 straipsnyje nurodytame Jungtiniame komitete, kad, atsižvelgdamos į žvalgybinių kampanijų rezultatus, apie kuriuos bus pranešta Mauricijaus institucijoms, nustatytų vėžiagyvių žvejybos galimybes likusiems aštuoniolikai Susitarimo 12 straipsnyje numatyto pirmojo laikotarpio mėnesių ir atitinkamą Bendrijos kompensaciją. --------------------------------------------------